Горлов Михаил Михаил и къуэр
Ди республикэм и гъуазджэм хэщIыныгъэшхуэ игъуэтащ. И ныбжьыр илъэс 67-м иту 2021 гъэм мэлыжьыхьым и 19-м дунейм ехыжащ Къэбэрдей-Балъкъэрым и цIыхубэ сурэтыщI Горлов Михаил Михаил и къуэр.
Чебоксары дэт художественнэ училищэр къэзыуха сурэтыщIыр зыхэмызагъэ къэгъуэтыгъуейт — живопись, графикэ, монументальнэ IэдакъэщIэкIхэр, каллиграфие. Ауэ псом хуэмыдэжу ар дэзыхьэхыр тхылъырт, ахэр гъэщIэрэщIэнырт. Тхылъу, журналу, буклету, тыгъэ ящIын папщIэ ягъэхьэзыра къыдэкIыгъуэ щхъуэкIэплъыкIэу 100-м щIигъу и сурэтхэмкIэ игъэдэхащ Горловым. Къэралыр щытыкIэ гугъум щита зэманым республикэ Полиграфкомбинатым и художник нэхъыщхьэ къулыкъум пэрыткIэрэ, Михаил и фIыгъэщ полиграфие лэжьыгъэхэр зыхуей хуэзауэ Къэбэрдей-Балъкъэрым дунейм къыщытехьэу къызэрызэтенар.
Горлов Михаил и щхьэзакъуэ гъэлъэгъуэныгъэхэр къыщызэIуихащ Налшык, Москва, Чебоксары къалэхэм, урысейпсо, щIыналъэ зэхуаку, дунейпсо выставкэхэми хэтащ ар. Горловым и лэжьыгъэхэр хэлъщ Урысейм ЩэнхабзэмкIэ и министерствэм, Урысейм и Лъэпкъ библиотекэм, Лондон и Лъэпкъ библиотекэм (славистикэмкIэ и къудамэм), США-м и Конгрессым и библиотекэм, КъБР-м СурэтыщI гъуазджэхэмкIэ и музейм, Лъэпкъ, Литературэ музейхэм, Къэзакъ щэнхабзэм и центрым (Краснодар), Чувашием и художественнэ лъэпкъ галереем, Урысейм, нэгъуэщI къэралхэм щыпсэу коллекционерхэм я гъэтIылъыгъэхэм.
Горловыр икIи усакIуэт. Абы и IэдакъэщIэкIхэр зэрыт тхылъ зыбжанэ къыдэкIащ, Налшык и усакIуэхэм я «Холмы forever» антологием, 1917 гъэм Америкэм и Штат Зэгуэтхэм дунейм къыщытехьам, ихуащ Михаил и усэхэр.
СурэтыщI гъуэзэджэм, цIыху телъыджэм, ныбжьэгъу пэжым и фэеплъыр ягъэлъэпIэнущ ар зыцIыхуу, абы и зэфIэкIымрэ и хэлэлагъымрэ пщIэ хуэзыщIу щыта дэтхэнэ зыми. Ди республикэм щыпсэу лъэпкъхэм я щэнхабзэм, гъуазджэм хэлъхьэныгъэшхуэ хуэзыщIа, ахэр нэгъуэщI щIыпIэхэм къыщегъэцIыхуным зи зэфIэкI куэд езыхьэлIа, и лэжьэгъухэмрэ къыдэгъуэгурыкIуэхэмрэ псэ хьэлэлкIэ ябгъэдэта Горлов Михаил Михаил и къуэр дэ зэи тщыгъупщэнкъым.
КъБР-м ЩэнхабзэмкIэ и министерствэ,
КъБР-м и СурэтыщIхэм я зэгухьэныгъэ, «Тетраграф» ООО,
Дунейпсо Адыгэ Хасэ,
Къэбэрдей Адыгэ Хасэ,
«Адыгэ псалъэ» газет.
